CELEX: 32020D0758
Language: ro
Date: 2020-06-04 00:00:00
Title: Decizia de punere în aplicare (UE) 2020/758 a Comisiei din 4 iunie 2020 privind măsurile care trebuie să fie luate de Regatul Unit în ceea ce privește Xylella fastidiosa și Ceratocystis platani [notificată cu numărul C(2020) 3604] (Numai textul în limba engleză este autentic)

9.6.2020   
               
               
                  RO
               
               
                  Jurnalul Oficial al Uniunii Europene
               
               
                  L 179/8
               
            
         DECIZIA DE PUNERE ÎN APLICARE (UE) 2020/758 A COMISIEI
         din 4 iunie 2020
         privind măsurile care trebuie să fie luate de Regatul Unit în ceea ce privește Xylella fastidiosa și Ceratocystis platani
         
         
            
               [notificată cu numărul C(2020) 3604]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (1), în special articolul 52 alineatul (4), coroborat cu articolul 131 din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (2),
         întrucât:
         
                     (1)
                  
                  
                     În conformitate cu articolul 127 alineatul (1) din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, dreptul Uniunii se aplică Regatului Unit și în Regatul Unit în perioada de tranziție prevăzută în acordul respectiv. Perioada de tranziție respectivă se va încheia la 31 decembrie 2020.
                  
               
                     (2)
                  
                  
                     În conformitate cu articolul 52 alineatul (1) din Regulamentul (UE) 2016/2031, Regatul Unit („UK” – United Kingdom) a notificat Comisiei, la 10 martie 2020, o măsură a Uniunii pe care UK ar fi dorit să o adopte Uniunea împotriva, printre altele, a Xylella fastidiosa și a Ceratocystis platani („organismele dăunătoare specificate”). În conformitate cu articolul 52 alineatul (2) din regulamentul respectiv, UK a notificat, de asemenea, măsurile naționale temporare pe care intenționa să le introducă în absența unor astfel de măsuri.
                  
               
                     (3)
                  
                  
                     În ceea ce privește Xylella fastidiosa, UK a declarat că interceptarea, în 2018, a măslinilor infectați de către Belgia și cazul recent din Vinca, Italia, în 2019, demonstrează că există riscul ca plante infectate să fie introduse pe teritoriul UK fără ca ele să prezinte simptome vizibile. UK a susținut, în plus, că măsurile actuale ale Uniunii cu privire la respectivul dăunător nu vizează riscurile evidențiate în cadrul evaluării sale a riscului determinat de dăunători (3) în ceea ce privește Xylella fastidiosa și că nu există nicio dovadă că actuala revizuire a măsurilor Uniunii ar include cerințele propuse anterior de UK. El a susținut, de asemenea, că actualele măsuri ale Uniunii împotriva Xylella fastidiosa prevăzute în Decizia de punere în aplicare (UE) 2015/789 a Comisiei (4) și în proiectul de act legislativ, prezentat statelor membre pentru un schimb de opinii, care vizează abrogarea deciziei respective, nu vizează necesitatea unor cerințe mai stricte în ceea ce privește speciile-gazdă respective. Ca atare, UK a susținut că persistă un nivel inacceptabil de risc determinat de dăunători și că, prin urmare, în absența cerințelor respective, pe care le-ar fi dorit impuse la nivel de Uniune, a planificat să introducă măsuri naționale în temeiul articolului 52 din Regulamentul (UE) 2016/2031.
                  
               
                     (4)
                  
                  
                     UK a indicat în plus că măsura propusă de el, printre altele, a interzis introducerea din țări terțe, inclusiv din Uniune, în UK, a plantelor, altele decât fructele sau semințele de Coffea și Polygala myrtifolia L. El a stabilit în plus cerința ca introducerea sau circulația în UK a plantelor, altele decât fructele și semințele, de Olea europaea L., Lavandula, Nerium oleander L., Prunus dulcis L. și Rosmarinus officinalis L., care au fost cultivate în zone ale Uniunii unde dăunătorul nu este cunoscut ca fiind prezent, să fie permise numai dacă au fost cultivate timp de cel puțin un an înaintea exportului lor într-un loc de producție înregistrat și supravegheat și al căror loc de producție să fie înconjurat de o zonă de 200 m cunoscută ca fiind indemnă de dăunător, dacă inspecțiile anuale sunt bazate pe eșantionare și testare intensive, iar inspecțiile suplimentare sunt efectuate imediat înaintea circulației lor. În cazul introducerii sau al circulației butașilor nerădăcinoși de Lavandula, Nerium oleander L. și Rosmarinus officinalis L. în UK, acești butași ar trebui să provină din plante-mamă care îndeplinesc condițiile de mai sus. În cazul zonelor unde prezența dăunătorului este cunoscută, importul de Olea europaea L. și Prunus dulcis L. din Uniune în UK este permis numai în cazul în care ele sunt cultivate, într-un loc protejat fizic, timp de patru ani înainte de exportul lor sau, în cazul plantelor mai tinere, pe tot parcursul vieții lor.
                  
               
                     (5)
                  
                  
                     În ceea ce privește Ceratocystis platani, UK a indicat că, în urma reclasificării respectivului dăunător ca dăunător care necesită carantină în Uniune în temeiul Regulamentului de punere în aplicare (UE) 2019/2072 al Comisiei (5), desemnările zonelor protejate au fost revocate și, în prezent, este posibil să se transporte arborii de Platanus de la locurile de producție din zonele unde se înregistrează cazuri de infecții, în condițiile respectării unor cerințe. În conformitate cu UK, noile cerințe de la punctul 17 din anexa XIII la Regulamentul de punere în aplicare (UE) 2019/2072, care prevăd opțiunea suplimentară ca plantele să poată fi produse într-un loc de producție indemn de dăunătorul respectiv, nu conferă același nivel de protecție fitosanitară cu cerința ca plantele să fie produse într-o zonă indemnă de dăunător, ținând seama, de asemenea, de faptul că în Franța există noi confirmări ale prezenței dăunătorului.
                  
               
                     (6)
                  
                  
                     Pe baza respectivelor considerații, UK a propus în măsurile sale obligativitatea ca plantele de Platanus L. destinate plantării, altele decât semințele, să fie cultivate pe întreaga durată a vieții lor într-o zonă indemnă de dăunători sau într-o zonă protejată din Uniune.
                  
               
                     (7)
                  
                  
                     Măsurile propuse de UK au precizat, de asemenea, că respectivele plante care fac obiectul măsurilor sale privind Xylella fastidiosa și Ceratocystis platani, ar putea să fie transportate în UK numai împreună cu o declarație oficială care să confirme respectarea cerințelor de mai sus.
                  
               
                     (8)
                  
                  
                     Notificarea din partea UK a inclus, de asemenea, propuneri de măsuri împotriva dăunătorilor Agrilus planipennis și Candidatus Phytoplasma ulmi, care sunt mai stricte decât normele existente ale Uniunii. Comisia va lua în considerare măsurile respective și le va discuta în cadrul Comitetului permanent pentru plante, animale, produse alimentare și hrană pentru animale, revizuind, totodată, măsurile respective.
                  
               
                     (9)
                  
                  
                     La 1 aprilie 2020, UK a informat Comisia că măsurile naționale vizând organismele dăunătoare specificate ar intra în vigoare la 21 aprilie 2020, ar urma să se aplice inițial în Anglia și ar fi extinse în scurt timp la alte părți ale UK.
                  
               
                     (10)
                  
                  
                     Pe baza elementelor notificate de UK, Comisia, în conformitate cu articolul 52 alineatul (3), a estimat că riscul indicat acolo a fost atenuat în mod corespunzător prin articolul 9 din Decizia de punere în aplicare (UE) 2015/789 în ceea ce privește Xylella fastidiosa și prin punctul 17 din anexa VIII la Regulamentul de punere în aplicare (UE) 2019/2072 în ceea ce privește Ceratocystis platani. În particular, Comisia a considerat că nu există disponibile noi dovezi științifice sau tehnice care să justifice modificarea respectivelor măsuri. Comisia a informat, de asemenea, statele membre cu privire la notificarea primită din partea UK și le-a invitat să își prezinte punctele de vedere până la 24 aprilie 2020.
                  
               
                     (11)
                  
                  
                     La 3 aprilie 2020, Comisia a solicitat UK să amâne imediat adoptarea unor astfel de măsuri. Comisia a informat UK și cu privire la faptul că cerința privind o declarație suplimentară care să însoțească mărfurile relevante nu este în conformitate cu dispozițiile Regulamentului (UE) 2016/2031 privind circulația plantelor reglementate în Uniune. Comisia și-a rezervat, de asemenea, posibilitatea de a adopta un act în temeiul articolului 52 alineatul (4) din regulamentul respectiv.
                  
               
                     (12)
                  
                  
                     La 20 aprilie 2020, UK a răspuns precizând motive suplimentare pentru care a considerat că proiectele de măsuri naționale trebuiau să fie adoptate.
                  
               
                     (13)
                  
                  
                     În ceea ce privește Xylella fastidiosa, el a indicat constatări privind materialul vegetal din Uniune care a fost comercializat sau a fost destinat comerțului (de exemplu, interceptarea respectivului dăunător în Belgia) și concluzii ale Autorității Europene pentru Siguranța Alimentară („autoritatea”) cu privire la perioadele în care simptomele determinate de dăunător nu sunt exprimate („perioade asimptomatice”), care nu au fost reflectate în legislația Uniunii. Potrivit UK, ambii factori indică faptul că există un risc prezent determinat de materialele infectate (inclusiv materialele asimptomatice) care sunt exportate din Uniune.
                  
               
                     (14)
                  
                  
                     În ceea ce privește Ceratocystis platani, UK a precizat în plus că măsurile sale sunt un răspuns la situația care a apărut la momentul în care informațiile suplimentare au fost prezentate Comitetului permanent pentru plante, animale, produse alimentare și hrană pentru animale, în noiembrie 2019. Aceste informații suplimentare se refereau la noi constatări privind prezența dăunătorului în Franța, infestările fiind situate mult mai la nord decât cele din precedentele constatări, cazuri cu privire la care nu există dovezi confirmate despre sursa infecției. Potrivit UK, răspândirea dăunătorului la nord, împreună cu incertitudinea privind traiectoria sa, evidențiază un risc crescut din partea acestui dăunător și este motivul pentru care a trebuit ca aceste măsuri să fie introduse.
                  
               
                     (15)
                  
                  
                     La 21 aprilie 2020, Regulamentele privind controalele oficiale pentru 2019 (sănătatea plantelor și organismele modificate genetic) (Anglia) (Instrumentul statutar 2019/1517) au fost modificate prin măsurile naționale respective, în special prin Regulamentele 2(6)(b)(iii), 2(7) și 2(8) din Regulamentele privind controalele oficiale pentru 2020 (sănătatea plantelor și organismele modificate genetic) (modificare) (Anglia) (6) („Regulamentele UK”). Respectivele măsuri au intrat în vigoare înainte ca orice discuție să fi avut loc în cadrul Comitetului permanent pentru plante, animale, produse alimentare și hrană pentru animale.
                  
               
                     (16)
                  
                  
                     În ceea ce privește Xylella fastidiosa, Regulamentele UK stabilesc măsurile pe care UK le-a notificat Comisiei la 10 martie 2020.
                  
               
                     (17)
                  
                  
                     Decizia de punere în aplicare (UE) 2015/789 stabilește măsuri împotriva stabilirii și răspândirii Xylella fastidiosa în Uniune. Pe baza evoluțiilor științifice și tehnice, cerințele pentru circulația în Uniune a plantelor-gazdă ale respectivului dăunător au fost modificate prin mai multe acte legislative, ultima fiind Decizia de punere în aplicare (UE) 2018/1511 a Comisiei (7). Măsurile respective s-au bazat pe o serie de avize științifice recente ale autorității (8). Au fost stabilite cerințe pentru circulația plantelor susceptibile în Uniune, atât din zonele delimitate, cât și din alte părți ale Uniunii. Respectivele măsuri au fost discutate suplimentar în cadrul Comitetului permanent pentru plante, animale, produse alimentare și hrană pentru animale, în vederea adoptării unui nou Regulament de punere în aplicare al Comisiei care să abroge și să înlocuiască Decizia de punere în aplicare (UE) 2015/789.
                  
               
                     (18)
                  
                  
                     În acest sens, măsurile din regulamentele UK nu sunt proporționale cu riscul identificat. În pofida faptului că unele dispoziții se aplică plantelor care își au originea în alte zone decât cele delimitate, unde prezența Xylella fastidiosa nu este cunoscută, regulamentele UK prevăd ca ele să fi fost cultivate timp de cel puțin un an înainte de export într-un loc de producție înregistrat și supravegheat și ca locul lor de producție să fie înconjurat de o zonă de 200 m cunoscută ca fiind indemnă de respectivul dăunător și ca ele să fi fost supuse inspecțiilor anuale, implicând eșantionare și testare intensivă, și unor inspecții suplimentare imediat înainte de transportul lor. Această măsură introduce restricții suplimentare față de cele de la articolul 9 din Decizia de punere în aplicare (UE) 2015/789, ale cărei dispoziții prevăd deja condiții mai stricte pentru circulația acestor plante, dacă au originea în alte zone decât cele delimitate. Măsura este disproporționată față de riscul identificat, deoarece ea perturbă în manieră semnificativă și ex post comerțul cu plantele în cauză într-un mod mai strict decât este justificat de cel mai recent aviz științific al autorității (9), publicat în mai 2019. În plus, de la ultima modificare a Deciziei de punere în aplicare (UE) 2015/789 în 2018, doar un număr nesemnificativ de interceptări – și, cu siguranță, niciunul în 2020, în raport cu volumul comerțului respectiv – au fost detectate în cadrul circulației plantelor-gazdă pentru Xylella fastidiosa în Uniune. În plus, în ceea ce privește perioada asimptomatică a plantelor infectate menționată de UK, autoritatea a afirmat, în cel mai recent aviz al ei din mai 2019, că inspecțiile bazate pe simptome vizibile pot fi problematice pentru depistarea timpurie a dăunătorului în cazul unor gazde inclusiv din cauza mai multor factori care contribuie la apariția respectivelor simptome (de exemplu, tipul de specii de plante, nivelul de inocul bacterian, subspecia de Xylella fastidiosa implicată, precum și condițiile climatice). Din acest motiv, pentru plantele vizate de regulamentele UK, Decizia de punere în aplicare (UE) 2015/789 stabilește că se efectuează inspecții intensive pe baza de eșantionare și testare, indiferent de prezența simptomelor. Discuțiile purtate în cadrul Comitetului permanent pentru plante, animale, produse alimentare și hrană pentru animale cu privire la proiectul de act care urmează să abroge și să înlocuiască decizia respectivă au confirmat respectiva abordare, pe baza evaluării științifice și tehnice disponibile.
                  
               
                     (19)
                  
                  
                     Prin urmare, măsurile temporare adoptate de UK nu sunt justificate în mod corespunzător. În plus, rezultatele campaniilor de monitorizare intensivă efectuate de statele membre, în conformitate cu decizia respectivă, confirmă prezența Xylella fastidiosa în anumite părți din Italia, Franța, Spania și Portugalia, unde focarele au fost delimitate în mod corespunzător și fac obiectul unor măsuri stricte de control.
                  
               
                     (20)
                  
                  
                     Aceleași aspecte se aplică măsurii din regulamentele UK privind importul de Olea europaea L. și Prunus dulcis L. în UK din zone în care prezența Xylella fastidiosa este cunoscută, care, în conformitate cu regulamentele respective, este permis numai dacă sunt cultivate, într-un loc protejat fizic, timp de patru ani înaintea exportului lor sau, în cazul plantelor mai tinere, de-a lungul vieții. Măsurile actuale ale Uniunii introduc deja condiții stricte pentru respectivele plante atunci când sunt cultivate în zone delimitate. Perioada de patru ani prevăzută de regulamentele UK are ca obiectiv asigurarea trecerii unei perioade de timp adecvate pentru ca simptomele dăunătorului să fie aparente în cazul în care acesta este prezent pe plantă. Un astfel de obiectiv este abordat la articolul 9 din Decizia de punere în aplicare (UE) 2015/789, care impune ca producția acestor plante să se realizeze în locuri protejate de insecte și ca eșantionarea și testarea să fie intensive pe durata ciclului lor de vegetație, indiferent de prezența simptomelor, inclusiv ca inspecțiile oficiale să se realizeze cât mai aproape posibil de momentul transportului lor.
                  
               
                     (21)
                  
                  
                     Măsurile temporare luate de un stat membru în conformitate cu articolul 52 alineatul (2) din Regulamentul (UE) 2016/2031 pentru atenuarea riscului menționat la articolul 52 alineatul (1) trebuie să fie luate din cauza naturii specifice a acestora doar în situații excepționale. În plus, și pe baza discuțiilor care au avut loc în cadrul Comitetului permanent pentru plante, animale, produse alimentare și hrană pentru animale în 2019 și în 2020, niciuna dintre măsurile adoptate de regulamentele UK nu a fost considerată ca fiind proporțională sau justificată pentru a fi inclusă în actul care va abroga și înlocui Regulamentul de punere în aplicare (UE) 2015/789. Măsurile temporare prevăzute la articolul 52 alineatul (2) din Regulamentul (UE) 2016/2031 trebuie să fie de natură excepțională și nu pot constitui un instrument de eludare a votului majoritar.
                  
               
                     (22)
                  
                  
                     În ceea ce privește Ceratocystis platani, regulamentele UK stabilesc măsurile pe care UK le-a notificat Comisiei la 10 martie 2020. Respectivele măsuri sunt mai stricte decât cerința corespunzătoare prevăzută la punctul 17 din anexa VIII la Regulamentul de punere în aplicare (UE) 2019/2072, care permite opțiunea suplimentară ca respectivele plante destinate plantării să fie originare dintr-un loc de producție indemn de dăunători, sub rezerva respectării anumitor condiții, nu doar dintr-o zonă indemnă de dăunători. Măsurile prevăzute în Regulamentul de punere în aplicare (UE) 2019/2072 pentru circulația internă a plantelor de Platanus L. destinate plantării se bazează pe cel mai recent aviz științific al autorității privind opțiunile de evaluare și reducere a riscurilor în cazul Ceratocystis platani în UE (10). Nu au fost disponibile noi dovezi științifice sau tehnice de la adoptarea regulamentului respectiv, iar UK nu a furnizat nicio informație nouă. Au fost stabilite condiții suplimentare pentru locurile libere de producție din anexa VIII la Regulamentul de punere în aplicare (UE) 2019/2072, în raport cu măsurile prevăzute în Directiva 2000/29/CE a Consiliului (11), pentru a oferi mai multă certitudine în ceea ce privește absența dăunătorilor de pe plantele de Platanus L. comercializate pentru plantare. Măsura regulamentelor UK nu este, prin urmare, justificată în mod corespunzător de nicio dovadă științifică sau tehnică nouă care să fi fost publicată de la adoptarea Regulamentului de punere în aplicare (UE) 2019/2072.
                  
               
                     (23)
                  
                  
                     În plus, regulamentele UK prevăd că toate respectivele plante și produse vegetale se transportă din Uniune pe teritoriul său doar dacă sunt însoțite de declarații oficiale care atestă conformitatea cu dispozițiile regulamentelor respective.
                  
               
                     (24)
                  
                  
                     Ca urmare a intrării în vigoare a regulamentelor UK, Comisia a informat UK, la 28 aprilie 2020, că respectivele noi măsuri naționale depășesc cerințele existente, nu sunt susținute de cele mai recente date științifice și sunt disproporționate. Prin urmare, Comisia a solicitat UK să abroge sau să modifice măsurile respective, în conformitate cu articolul 52 alineatul (4) din Regulamentul (UE) 2016/2031. O astfel de abrogare sau modificare nu s-a realizat încă, iar Regatul Unit nu a indicat că va acționa în consecință.
                  
               
                     (25)
                  
                  
                     În acest sens, este adecvat să se decidă că măsurile din regulamentele UK care vizează dăunătorii specificați și care introduc cerințe mai stricte decât normele Uniunii în ceea ce privește circulația în interiorul Uniunii a plantelor și produselor vegetale în cauză trebuie să fie modificate în consecință pentru ca regulamentele respective să fie conforme cu legislația Uniunii.
                  
               
                     (26)
                  
                  
                     Măsurile prevăzute în prezenta decizie sunt în conformitate cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Obligația de modificare a Regulamentelor privind controalele oficiale pentru 2019 (sănătatea plantelor și organismele modificate genetic) (Anglia)
            
               (1)   În sensul prezentului articol:
               
                           (a)
                        
                        
                           „Regulamentele UK privind controalele oficiale pentru 2019” înseamnă: Regulamentele privind controalele oficiale pentru 2019 (sănătatea plantelor și organismele modificate genetic)(Anglia), (Instrumentul statutar 2019/1517);
                        
                     
                           (b)
                        
                        
                           „Regulamentele UK privind controalele oficiale pentru 2020” înseamnă: Regulamentele privind controalele oficiale pentru 2020 (sănătatea plantelor și organismele modificate genetic) (modificare) (Anglia) [în special Regulamentul 2 alineatul (6) litera (b) punctul (iii), Regulamentul 2 alineatul (7) și Regulamentul 2 alineatul (8)], care au intrat în vigoare la 21 aprilie 2020.
                        
                     
            
               (2)   Regatul Unit modifică Regulamentele UK privind controalele oficiale pentru 2019 prin eliminarea modificărilor vizând Xylella fastidiosa și Ceratocystis platani, care au fost aduse regulamentelor respective prin Regulamentele UK privind controalele oficiale pentru 2020.
            
         
         
            Articolul 2
            Termen pentru îndeplinirea obligației
            Regatul Unit pune în aplicare dispozițiile necesare pentru a se conforma prezentei decizii cel târziu până la 20 iunie 2020.
         
         
            Articolul 3
            Destinatari
            Prezenta decizie se adresează Regatului Unit al Marii Britanii și Irlandei de Nord.
         
         
            Adoptată la Bruxelles, 4 iunie 2020.
            
               
                  Pentru Comisie
               
               Stella KYRIAKIDES
               
                  Membru al Comisiei
               
            
         
         
            (1)  JO L 317, 23.11.2016, p. 4.
         
            (2)  JO L 29, 31.1.2020, p. 7.
         
            (3)  Department for Environment, Food and Rural Affairs, Rapid Pest Risk Analysis (PRA) for Xylella fastidiosa, February 2020 (Departamentul pentru mediu, alimente și afaceri rurale, analiză rapidă a riscurilor determinate de dăunători în ceea ce privește Xylella fastidiosa, februarie 2020); https://planthealthportal.defra.gov.uk/assets/pras/Xylella-Draft-PRA.pdf
         
            (4)  Decizia de punere în aplicare (UE) 2015/789 a Comisiei din 18 mai 2015 privind măsuri de prevenire a introducerii în Uniune și a răspândirii în interiorul acesteia a Xylella fastidiosa (Wells et al.) (JO L 125, 21.5.2015, p. 36).
         
            (5)  Regulamentul de punere în aplicare (UE) 2019/2072 al Comisiei din 28 noiembrie 2019 de stabilire a unor condiții uniforme pentru punerea în aplicare a Regulamentului (UE) 2016/2031 al Parlamentului European și al Consiliului în ceea ce privește măsurile de protecție împotriva organismelor dăunătoare plantelor, de abrogare a Regulamentului (CE) nr. 690/2008 al Comisiei și de modificare a Regulamentului de punere în aplicare (UE) 2018/2019 al Comisiei (JO L 319, 10.12.2019, p. 1).
         
            (6)  Regulamentele privind controalele oficiale pentru 2020 (sănătatea plantelor și organismele modificate genetic) (modificare) (Anglia) Instrumentele statutare ale UK 2020 nr. 381, Regulamentul 2.
         
            (7)  Decizia de punere în aplicare (UE) 2018/1511 a Comisiei din 9 octombrie 2018 de modificare a Deciziei de punere în aplicare (UE) 2015/789 privind măsuri de prevenire a introducerii în Uniune și a răspândirii în interiorul acesteia a Xylella fastidiosa (Wells et al.) (JO L 255, 11.10.2018, p. 16).
         
            (8)  EFSA Journal 2015;13(1):3989, 262 pp., doi:10.2903/j.efsa.2015.3989;
         
            EFSA Journal 2016; 14(10):4601, 19 pp. doi:10.2903/j.efsa.2016.4601.
         
            (9)  EFSA Journal 2019;17(5):5665, 200 pp. https://doi.org/10.2903/j.efsa.2019.5665
         
            (10)  EFSA Journal 2016;14(12):4640, 65 pp. doi:10.2903/j.efsa.2016.4640.
         
            (11)  Directiva 2000/29/CE a Consiliului din 8 mai 2020 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (JO L 169, 10.7.2000, p. 1).